送戴式之歸天台歌
作者：嚴羽
朝代：宋

paragraphs: 吾聞天台華頂連石橋，石橋巉絕橫煙霄。
下有滄溟萬折之波濤，上有赤城千丈之霞標。
峰懸磴斷杳莫測，中有石屏古仙客。
吟窺混沌愁天公，醉飲扶桑泣龍伯。
適來何事遊人閒，飄颻八極尋名山。
三花樹下一相見，笑我蕭颯風沙顔。
手持玉杯酌我酒，付我新詩五百首。
共結天邊汗漫遊，重論方外雲霞友。
海內詩名今數誰，羣賢翕沓爭相推。
胸襟浩蕩氣蕭爽，豁如洞庭笠澤月。
寒空萬里雲開時，人生聚散何超忽，愁折瑶華贈君別。
君騎白鹿歸仙山，我亦扁舟向吳越。
明日憑高一望君，江花滿眼愁氛氳。
天長地闊不可見，空有相思寄海雲。